Żewġ pumpiera u mara Spanjola nqatlu wara splużjoni kbira f'forn fil-kapitali Franċiża, Pariġi. Is-servizzi ta' emerġenza Franċiżi kienu qed jirrispondu għal ħruġ ta' gass meta seħħet splużjoni drammatika. Dan skont il-Ministru għall-Intern Christophe Castaner. 47 persuna weġġgħu, 10 serjament, f'din l-isplużjoni f'Rue de Trèvise madwar id-disgħa ta' filgħodu. Din seħħet viċin il-Paris Opera, post turistiku ħafna, u nstemgħet f'ħafna toroq. L-isplużjoni ħalliet ħerba fil-madwar, filwaqt li l-mara Spanjola mietet l-isptar. Dawk li weġġgħu kienu evakwati b'ħelikopters, filwaqt li t-turisti bdew ikunu evakwati minn fuq il-post. "Kont rieqed u qomt bl-isplużjoni," qal resident li tkellem ma' aġenzija tal-aħbarijiet. "It-twieqi kollha tal-appartament splodew, il-bibien inqalgħu minn maċ-ċappetti, kelli nimxi minn fuq il-bieb biex noħroġ mill-kamra, it-tfal kollha bdew jippanikjaw… ma setgħux joħorġu mill-kamra tagħhom," qal missier ta' familja.